**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**12 ДУГААР САРЫН 24-НЫ ӨДӨР /БААСАН ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-3 |
| **2.** | **Хуралдааны дэлгэрэнгүй тэмдэглэл:**  | 4-18 |
|  | 1.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл/Засгийн газар 2021.12.23-ны өдөр өргөн мэдүүлсэн, **хэлэлцэх эсэх**/ | 4-17 |
| 2. “Ажлын хэсэг байгуулах тухай” Байнгын хорооны тогтоолын төсөл | 17-18 |

***Монгол Улсын Их Хурлын 2021 оны намрын ээлжит чуулганы***

***Аюулгүй байдал, гадаад бодлогын байнгын хорооны***

***12 дугаар сарын 24-ний өдөр /Баасан гараг/-ийн***

***хуралдааны товч тэмдэглэл***

 Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 09 цаг 38 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ш.Адьшаа, П.Анужин, Э.Бат-Амгалан, С.Батболд, Д.Бат-Эрдэнэ, Т.Доржханд, Ц.Сэргэлэн, Д.Цогтбаатар.*

***Нэг.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл*** /*Засгийн газар 2021.12.23-ны өдөр өргөн мэдүүлсэн*, ***хэлэлцэх эсэх***/

Хэлэлцэж буй асуудалтай холбогдуулан Улсын Их Хурлын гишүүн, Монгол Улсын Шадар сайд С.Амарсайхан, Улсын Их Хурлын гишүүн, Сангийн сайд Б.Жавхлан, Хөдөлмөр, нийгмийн хамгааллын сайд А.Ариунзаяа, Гадаад харилцааны яамны Төрийн нарийн бичгийн дарга Н.Анхбаяр, Эрүүл мэндийн яамны Төрийн нарийн бичгийн дарга Ц.Эрдэмбилэг, Хил хамгаалах ерөнхий газрын дарга Х.Лхагвасүрэн, Онцгой байдлын ерөнхий газрын дарга, Улсын онцгой комиссын дэд дарга Г.Ариунбуян, Улсын онцгой комиссын Нарийн бичгийн дарга Т.Баярхүү, Шадар сайдын ахлах зөвлөх бөгөөд Ажлын албаны дарга Ц.Уртнасан, Сангийн яамны Хилийн боомтын үндэсний зөвлөлийн Нарийн бичгийн дарга Д.Баттөр, мөн яамны Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, Халдварт өвчин судлалын үндэсний төвийн захирал Ц.Билэгтсайхан нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, мөн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа **нар байлцав.**

Төслийн үзэл баримтлалын талаар илтгэлийг Монгол Улсын Шадар сайд С.Амарсайхан танилцуулав.

Төслийн үзэл баримтлалын талаар Улсын Их Хурлын гишүүн **Н.Алтанхуяг, Д.Ганбат, Б.Бат-Эрдэнэ, Н.Наранбаатар** нарын тавьсан асуултад Монгол Улсын Шадар сайд С.Амарсайхан, Сангийн сайд Б.Жавхлан нар хариулж, тайлбар хийв.

 Улсын Их Хурлын гишүүн Б.Энх-Амгалан, Н.Энхболд нар үг хэлэв.

**Б.Баттөмөр:** Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийнтөслийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 9

 Татгалзсан: 2

 Бүгд: 11

 81.8 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Н.Наранбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 10 цаг 27 минутад хэлэлцэж дуусав.*

***Хоёр.“Ажлын хэсэг байгуулах тухай” Байнгын хорооны тогтоолын төсөл*** /*Газрын тосны салбарын хөрөнгө оруулалт, экспорт, эрэл хайгуул, ашиглалт, олборлолт, байгалийн нөхөн сэргээлтийн асуудлаар газар дээр нь ажиллаж мэдээлэл авах, тулгамдаж буй асуудлыг судлан шийдвэрлэх, холбогдох хууль, тогтоомжийн хэрэгжилтэд хяналт шалгалт хийх зорилгоор Дорнод аймгийн Тамсагбулагийн сав газарт ажиллах, санал, дүгнэлт боловсруулах үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, мөн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа **нар байлцав.**

Байнгын хорооны дарга Б.Баттөмөр тогтоолын төслийн талаар танилцуулав.

**Б.Баттөмөр:** Газрын тосны салбарын хөрөнгө оруулалт, экспорт, эрэл хайгуул, ашиглалт, олборлолт, байгалийн нөхөн сэргээлтийн асуудлаар газар дээр нь ажиллаж мэдээлэл авах, тулгамдаж буй асуудлыг судлан шийдвэрлэх, холбогдох хууль, тогтоомжийн хэрэгжилтэд хяналт шалгалт хийх зорилгоор Дорнод аймгийн Тамсагбулагийн сав газарт ажиллах, санал, дүгнэлт боловсруулах үүрэг бүхий ”Ажлын хэсэг байгуулах тухай” Байнгын хорооны тогтоолын төслийг батлах санал хураалт явуулъя.

 Зөвшөөрсөн: 9

 Татгалзсан: 2

 Бүгд: 11

 81.8 хувийн саналаар тогтоол батлагдлаа.

Улсын Их Хурлын гишүүн Б.Энх-Амгалан ажлын хэсгийн бүрэлдэхүүнд орж ажиллахаар тогтов.

 Байнгын хорооны хуралдаанаар 2 асуудал хэлэлцэв.

Хуралдаан 51 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 10 цаг 29 минутад өндөрлөв.

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Б.БАТТӨМӨР

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН БАЙНГЫН ХОРООНЫ 12 ДУГААР САРЫН 24-НИЙ ӨДӨР**

**/БААСАН ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Б.Баттөмөр:** Та эрхэм гишүүдийн энэ өдрийн амар амгаланг айлтгая.

Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2021 оны арван 12 дугаар сарын 24-ний хуралдаан нээснийг мэдэгдье.

 Байнгын хорооны хуралдаанаар хэлэлцэх асуудлуудыг танилцуулъя. Нэгдүгээрт хоёр асуудал хэлэлцэнэ. Нэгдүгээрт Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл, Засгийн газраас 2021.12.23-ны өдөр өргөн мэдүүлсэн, хэлэлцэх эсэх.

Хоёр дахь нь бол Байнгын хорооны тогтоолын төсөл, ажлын хэсэг байгуулах тухай.

Хэлэлцэх асуудалтай холбогдуулаад өөр саналтай гишүүн байна уу?Алга байна.

Хэлэлцэх асуудалдаа оръё. Коронавируст халдварт, цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл хэлэлцэх эсэх. Бүрэлдэхүүнийг танилцуулъя.

Монгол улсын Шадар сайд Сайнбуянгийн Амарсайхан, Монгол улсын Сангийн сайд Болдын Жавхлан, Монгол улсын хөдөлмөр, нийгмийн хамгааллын сайд Аюушийн Ариунзаяа, Улсын онцгой комиссын Онцгой байдлын ерөнхий газрын дарга, Улсын онцгой комиссын дэд дарга Ариунбуян, Шадар сайдын ахлах зөвлөх, ажлын албаны дарга Уртнасан, Улсын онцгой комиссын Нарийн бичгийн дарга Баярхүү, Баасандорж хууль зүй, дотоод хэргийн яамны Төрийн нарийн бичгийн дарга, Анхбаяр Гадаад харилцааны яамны Төрийн нарийн бичгийн дарга, Эрдэнэбилэг Эрүүл мэндийн яамны Төрийн нарийн бичгийн дарга, Лхагвасүрэн Хил хамгаалах ерөнхий газрын дарга, Ламжавын Бямбасүрэн Эрүүл мэндийн даатгалын ерөнхий газрын дарга, Мижиддоржийн Санжаадорж Сангийн яамны Төсвийн удирдлагын төсвийн зарлагын хэлтсийн дарга, Тэлмүүн Сангийн яамны Төсвийн орлогын хэлтсийн дарга, Баттөр сангийн яамны Хил боомтын үндэсний зөвлөлийн Нарийн бичгийн дарга, Билигтсайхан Халдварт өвчин судлалын үндэсний төвийн захирал гэсэн ийм бүрэлдэхүүнтэй ажлын хэсэг ирсэн байна.

 Хуулийн төслийн талаарх танилцуулгыг Засгийн газрын гишүүн, Монгол улсын Шадар сайд Сайнбуянгийн Амарсайхан хийнэ. Амарсайхан сайдыг урьж байна. Амарсайхан сайд сая байсан хаачив.

**С.Амарсайхан:** Байна.

**Б.Баттөмөр:** Уучлаарай. Амарсайхан сайдыг урьж байна. Амарсайхан сайдад микрофон өгье.

**С.Амарсайхан:** Аюулгүй байдал, гадаад бодлогын байнгын хорооны дарга, эрхэм гишүүд ээ,

Монгол Улсад 2021 оны 12 дугаар сарын 23-ны өдрийн байдлаар коронавируст халдвараар нийт 689.432 хүн өвчилсөн бөгөөд 711.792 хүн эдгэрч 2.076 хүн эмнэлэгт, 3.919 эрүүл мэндийн байгууллагын хяналтад гэрээр эмчлэгдэж байна.

Улсын хэмжээнд Ковид-19-ийн эсрэг вакцины зорилтот бүлгийн иргэдийн 96.1% нэгдүгээр тунд, 91.7% хоёрдугаар тунд, 45.9% гуравдугаар тунд, нийт хүн амын 69.6% ингэж хамрагдсан байвал. Коронавируст халдварын улмаас өнөөдрийн байдлаар, харамсалтай нь 1.978 хүн нас барсан байна.

Одоогоор олон улсад коронавируст халдварыг үүсгэгч вирусийн Альфа, Бета, Гамма, Дельта, Омикрон зэрэг хоруу чанар өндөртэй шинэ омгийн вирусүүд бүртгэгдсэнээс сүүлийн саруудад “Дельта” хувилбараас хэд дахин хурдан тархах чадвартай “Омикрон” хувилбар дэлхийн олон улс орнуудад хурдацтай тархаж байгаагаас өнөөдрийн байдлаар дэлхийн 104 улс оронд илэрчээ. Үүнээс хамгийн олон тохиолдол Их Британи Улсад 60.508, Дани Улсад 26.362, Өмнөд Африкт 1.444, Норвег Улсад 3871 бүртгэгдсэн ба эдгээр улсуудад өдөрт дунджаар 1500-10.000 орчим тохиолдол шинээр бүртгэгдэж байна.

Цаашид дээрх “Омикрон” хувилбар манай улсад орж ирэх, тархах өндөр эрсдэлтэй байгаа нь Монгол Улсын үндэсний аюулгүй байдал, хүн амын эрүүл мэнд, нийгэм, эдийн засгийн тогтвортой байдалд сөргөөр нөлөөлөх байдал үүсгэж болзошгүй байна.

Иймд цар тахлын өнөөгийн болон цаашид үүсэх эрсдэлтэй нөхцөл байдал, түүний эсрэг бусад улс орнуудын авч хэрэгжүүлж байгаа арга хэмжээ, туршлага-сургамж, Монгол Улсад тулгарч буй сорилт, болзошгүй эрсдэл, нөхцөл байдлыг харгалзан “Коронавируст халдвар, цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай” хуулийн үйлчлэх хугацааг сунгах, зарим өөрчлөлтийг оруулах шаардлагатай байна.

Хуулийн төсөлд цар тахлын халдвар тархахаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах арга хэмжээг хэрэгжүүлэхэд нэн шаардлагатай дараахь зохицуулалтыг тусгасан болно.Үүнд:

1.Хуулийн үйлчлэх хугацааг 2022 оны 6 дугаар сарын 30-ны өдрийг дуустал сунгах;

2. Тус хуулийн 7.1.2-т заасан цар тахлын үед иргэний эрүүл мэнд, орлогыг хамгаалах, ажлын байрыг хадгалах, эдийн засгийг идэвхжүүлэх, эрүүл мэндийн тусламж, үйлчилгээ үзүүлэхэд нэн шаардлагатай санхүүжилтийн зохицуулалт хийх Засгийн газрын бүрэн эрхийг тус хуульд 2021 оны 6 дугаар сарын 29-ний өдрийн нэмэлт, өөрчлөлтөөр оруулсан. Төсвийн тухай хууль болон төсвийн тогтвортой байдлын тухай хуульд заасны дагуу тухайн жилийн төсөвт тодотгол хийх замаар Улсын Их Хурал шийдвэрлэхээр зохицуулсан. 7.2 дахь заалтыг хасах.

Хуулийн төсөл болон үзэл баримтлалын төслийг Монгол улсын Үндсэн хуульд нийцүүлэн, бусад хуультай уялдуулан боловсруулсан бөгөөд хуулийн төсөлтэй холбогдуулан Гамшгаас хамгаалах тухай хуульд Засгийн газар, бүх шатны онцгой комиссын бүрэн эрхийн хүрээнд гамшгаас хамгаалах үйл ажиллагаанд нийтээр дагаж мөрдөх дүрэм, журам, зааврыг батлах, гамшгаас хамгаалах хүч хэрэгсэл дайчлан гаргах, нүүлгэн шилжүүлэхтэй холбоотой зохицуулалтыг тусгах хуулийн төслийг хамт боловсруулсан болно.

Коронавирус халдвар, цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн үзэл баримтлал, хуулийн төслийн хамт өргөн мэдүүлэх, Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийг хэлэлцэн шийдвэрлэж өгнө үү. Анхаарал тавьсанд баярлалаа.

**Б.Баттөмөр:** Амарсайхан сайдад баярлалаа. Хуулийн төслийн үзэл баримттай холбогдуулан асуулт асуух гишүүд байвал нэрээ өгнө үү. Наранбаатар гишүүнээр таслаа. Алтанхуяг гишүүнд микрофон.

**Н.Алтанхуяг:** Энэ коронавирусийн халдвар гээд энэ нэг хууль баталсан юм аа. За яах вэ, энэ хууль тухайн үедээ хэрэгтэй л байсан байх гэж бодогдож байгаа юм. Тэгээд бид нарын үед бас сунгасан шүү дээ. Тэгээд л 2 жил шахуу явчихлаа. Энэ хуульд 3 тийм их сөрөг үр дагавартай зүйл байгаа юм. Одоо энийг цаашаа сунгах юм бол тэр 3 сөрөг үр дагавар хэвээрээ хадгалагдаж явна. Тийм учраас би энэ хуулийг ер нь сунгах хэрэг байна уу? арай нэг өөр горимоор ажиллаж болохгүй юм уу гэж хэлэх гэж байгаа юм.

Нэгдүгээр сөрөг зүйл бол Улсын Их Хурал төсвөө мэдэхээ байсан КОВИД гэдэг нэрээ далимдуулаад энэ Засгийн газар луу энэ эрх мэдлийг энэ хуулиар шилжүүлсэнтэй холбоотойгоор энэ ер нь энэ КОВИД-ын нэрээ нэг мөнгө цаас, улсын төсөв хөрөнгө их үрэгдэж байна. Тэгэхээр энэ сөрөг зүйл байгаа юм даа. Их хурлын гишүүд маань тийм учраас энэ эрх мэдлийг энэ засаг руу ингэж хамаагүй гэдгээ болимоор байна.

Хоёрдугаарт бид нарын оруулсан өөрчлөлтөөр бүүр орон нутаг бол бас дахиад хурлаасаа төсвийнхөө эрх мэдлийг авчихсан шүү дээ. За хоёрдугаар сөрөг зүйл бол КОВИД-ын нэрээр одоо ардын намынхан баахан одоо хүн томилсон. Яагаад гэхлээр энэ КОВИД-ын хуулиар бол энэ томилгоог хийж болохыг зөвшөөрчихсөн байгаа. Тэгээд л нэг үүрэг гүйцэтгэгч, түр гүйцэтгэгч гэдэг нэртэй нэг баахан хүнийг Төрийн албаны хууль муу л одоо энэ КОВИД болоод хамаагүй болчихсон шүү дээ.

Ингээд нэг дураараа томилгоо хийгээд нэг цүнх барьдаг нэг баахан амьтад одоо ингээд улсыг дампууруулж байгаа юм. Энэ их сөрөг шүү, та нар одоо олуулаа. Тэгээд л кнопдоно гээд л дайрах л байх л даа. Энэ буруу шүү, би та нарт анхааруулаад байна.

Гурав дахь нь бол энэ хуулиар чинь иргэдийн эрхийг бас нэлээн хязгаарлачихсан юм аа. Тэгээд л ер нь хөдлөх, явах элдэв янзын их хязгаарладаг энэ хуулийн нэр бариад л ингээд л ийм их төвөгтэй байдал, ийм гурван сөрөг нөлөөтэй хуулийг та нар минь сайн ярьсан юм уу. Энийг одоо үргэлжлүүлэн ингэж сунгах хэрэг байхгүй байх аа. Харин тэр нөгөө тэр иргэдийн ахуй амьжиргаанд нэмэр болдог, болж байсан тэр хөнгөлөлт чөлөөлөлтүүд, тэр нөгөө банкны төлбөр тооцоо, ипотекийн зээлийн хүү гээд их олон юман дээр бас иргэдэд нэлээн нэг нэмэр, нөмөр нөөлөг болсон юмнууд бий л дээ. Дэм тус болсон цахилгаан, дулааны төлбөр гээд.Тэр чинь сунгагдах юм уу, сунгагдахгүй юм уу энэ хуулиар бол зохицуулагдахгүй юм байна л даа. Тэгэхдээ тэр ер нь сунгагдах уу?сунгагдахгүй юу? Эсвэл сунгавал заавал 6 ч биш тодорхой ингээд хугацааг сунгах тухай танай бүлэг хавиар ярьсан юм байна уу? Иргэдэд энэ ойлголтыг өгмөөр байна.

Энэ 22 оноос эхлээд энэ иргэд маань ямархуу байдалтай байх юм? Та нар болохоор энийгээ сунгачихаар энэ дарга нар бол эрх мэдэлтэй хэвээрээ үлдэнэ гэдэг хууль байхгүй юу. Энэ чинь энэ иргэнд ямар нэгэн юм өгсөн юм байхгүй. Энэ КОВИД-ын хууль чинь. Тэр иргэдэд хөнгөлөлт, чөлөөлөлт өгөөд байсан тэр юм маань одоо үргэлжлэх эсэх тухай танай бүлэг хавиар яригдсан юм байна уу, эс байна уу?

**Б.Баттөмөр:** Жавхлан сайдын микрофоныг өгье.

**Б.Жавхлан:** Баярлалаа. Алтанхуяг гишүүний асуултад хариулъя.

Энэ хууль маань ингээд хугацаа нь бол ингээд 12 сарын 31-нээр, за сая Шадар сайд танилцуулгадаа дурдлаа.Ирэх жил ер нь тодорхойгүй байдал маш их байна. Бид нар маргааш юу болохыг ч одоо хэлж мэдэхгүй байгаад байна. Хамгийн сүүлд гарсан энэ омикрон хувилбар. Урд хөрш маань ер нь хилээ хаагаад багагүй хугацаа өнгөрчихлөө. Тийм цаашдаа ч ер нь хэзээ хилээ бүрэн нээж, одоо КОВИД-ын өмнөх хэвийн нөхцөл байдалдаа очих нь маш тодорхойгүй байна. Тийм учраас манай эдийн засагт одоо гол нөлөө үзүүлдэг ийм одоо ялангуяа урд хөрштэйгөө, ийм хилийн худалдаа, гадаадад одоо худалдаа, экспорт импорт маань иймэрхүү байхад төсөв дээр бас эрсдэл учирч болзошгүй юм гэж тооцоод юмыг яаж мэдэх вэ гээд бас нэг ийм боломж авч үлдэх нь зүйтэй гэж бид шийдээд ингээд энэ хуулиа сунгая гэж байгаа юм.

Дээрээс нь таны санаа зовж байгаа тэр төсөвтэй холбоотой заалт дээр бол бид маш хариуцлагатай тэр хуулийг хэрэглэнэ. Энэ КОДИД-ын хууль маань ер нь 2020 онд анх эхэлсэн шүү дээ. Тэгээд яг тэр төсөвтэй холбоотой заалт бол ерөөсөө нэг л удаа ирсэн, 20 онд нэг л удаа хэрэглэсэн. Хүүхдийн мөнгөн дээр. 21 он дээр бол тэр заалтыг бид хэрэглээгүй. Хэрэглээгүй. Зүгээр 7 сард тодотгол оруулаад төсөв дээр ерөнхийдөө зохицуулалтуудаа Их Хурал дээрээ, Их Хурлаараа шийдвэрлээд явчихсан.

Ер нь бол тэр төсвийн холбогдолтой заалтыг хэрэглээгүй, Тийм учраас одоо тодруулж хэлбэл маш сахилга баттай тэр заалтыг хэрэглэж яв аа. За тийм учраас юмыг яаж мэдэх вэ гэж л ер нь ингэж хуулиа сунгаж байгаа.

Цахилгаан, дулаан, усны мөнгө бол ингээд 12 сарын 31-ээр ер нь дуусгавар болно. Ийм энэ хуулиар бол зохицуулагдах асуудал биш, тэрийг бол тусдаа Засгийн газар дээр тогтоолоороо зохицуулж явж байгаа.

**Б.Баттөмөр:** Алтанхуяг гишүүнд нэмэлт минут өгье.

**Н.Алтанхуяг:** Энэ бид нар энэ хуулийг дахиад нэг сунгахтай ярьж байгаа. Жавхлан сайд ингэсэн шүү дээ. Энэ төсөвт тодотгол хийх асуудал үүсэх юм бол Улсын Их Хурал шийдье ээ. Тэгээд ингээд тэр 7.2-ыг чинь ингээд нэмж оруулсан чинь одоо болохоор та нар төсөв, тодотгол хийх асуудлыг Их Хурал шийдэхгүй ээ гээд хасаад ингээд орж ирж байн шүү дээ.

Тэгээд л миний жаахан дургүй хүрээд байгаа юм чинь. Улсын Их Хурал гэдэг чинь энэ одоо ард түмний ч төлөөлөгч нар чинь сууж байгаад тэгээд хэчнээн хэмжээний мөнгийг нь улсад цуглаж байгаа юм, юунд зарцуулах вэ гэдгийг ярина. Өвчин, зовлон гараад янз бүрийн нөхцөл үүсвэл за ийм юмнаас болоод ийм мөнгө энэ дээр шаардлагатай хэрэгтэй байна гээд ингээд бас Улсын Их Хурал ярьж шийдэх ёстой юмыг яагаад ингээд булааж аваад байгаа юм бэ? Би бас ойлгохгүй байна л даа.

7.2-ыг хасдаг чинь яаж байгаа юм бэ? энэ чинь дахиад л төсөвт бид нар тэр хавиараа юмаа хийнэ ээ, засгаа.../минут дуусав./

**Б.Баттөмөр:** Жавхлан сайд хариулъя.

**Б.Жавхлан:** Харин тийм ээ, 7 сард энийг сунгахад яг төсвийн тодотгол давхацсан. За тэгээд сүүлийн хагас жилд тодотголоор ингээд ер нь төсөв дээр гарч болзошгүй хөдөлгөөнүүдийг зохицуулалтуудыг хийчихсэн учраас. Тэгээд хууль нь мөн ингээд 12 сарын 31-нээр дуусах байсан учраас 7 сард бол бид нар энэ заалтуудыг бол дэмжээд Засгийн газар ингээд явуулсан. Тэр үед бол ингээд нөхцөл байдал ийм тодорхойгүй байдлаар он гараад үргэлжилнэ гэж бид яаж мэдэх вэ. 6 сарын өмнө битгий хэл маргааш одоо ямар нөхцөл байдал хаашаа эргэхийг ч бид нар тодорхойлж мэдэхгүй байгаа ийм үед л бид ажиллаж байна шүү дээ.

Тийм учраас энэ заалтыг та бүхэн ингээд дэмжээд эхний, ирэх оны хагас жил ийм байдалтайгаар ийм горимоор ажиллая аа гэж байгаа Засгийн газрын хүсэлтийг хүлээж аваач ээ л гэж байгаа юм. Ер нь тэгээд он гараад ингээд 1 сарын сүүлээр Их Хурал завсарлачихна. 2, 3 -н сар гээд Их Хурал маань одоо хуралдахгүй.

**Б.Баттөмөр:**  Жавхлан сайдын минутыг нэмж өгье.

**Б.Жавхлан:** Тийм. Ингээд эхний улирал бол ерөнхийдөө Их Хурал завсарлачихсан байх учраас бас иймэрхүү маневр хийх боломжууд нэлээн хязгаарлагдмал болчих байх. Тийм учраас юмыг яаж мэдэх вэ л гэж дахин хэлэхэд, Ингэж сунгаж өгөөч ээ гэж байгаа юм.

**Б.Баттөмөр:** Ганбат гишүүн.

**Д.Ганбат:** Энэ КОВИД-ын хуулиараа л бид нар ингээд сүүлийн хэдэн жил амьдарчихлаа л даа. Бараг 20 оноос хойш, тэгээд одоо бид нарын нэг Улсын Их Хурлын Үндсэн хуулиар хэнтэй ч хуваашгүй төсвийг захиран зарцуулах эрх нь байгаа юм аа. Энийг та бүхэн маань авчихсан. Тэгээд ингэж болж байгаа юм уу? Ер нь ард түмнээсээ асуувал яасан юм. Ард түмэн бид нарт энэ парламентын гишүүдэд өгсөн л дөө. Тэгээд энэ Засгийн газар хууль оруулж ирээд л ингээд л энийг нь булаагаад авчихдаг. Ийм байж болохгүй байх аа. Нэг. Болно гэж бодож байгаа юм уу тээ? Энийг би Засгийн газраас асуучий, хуульд нийцэж байгаа юм уу?

Энэ за хоёрт за энэ хуулиар одоо ингээд явлаа. Энэ хуульд яваад энэ хугацаанд тэгээд ололттой тал нь юу байна? Дутагдалтай тал нь юу байна? Юу нь болж бүтэв?юу нь болж бүтэхгүй байна? За тэгээд дарга нар сая хэллээ, юмыг яаж мэдэх вэ энэ тэр гээд. Одоо ингэж ажиллахгүй ээ. Та нар маань бид нар ямар одоо туршилтын туулайны хувьд биш, Монголын ард түмэн бид нар. Тэгээд л тэгж, магадгүй ингэж магадгүй юмыг яаж мэдэх вэ гэсэн байдлаар ажиглахгүй ээ. Хэрвээ одоо ингэх гэж байгаа бол тэр төсвийн тодотголоо яаж хийх юм, яах юм хийх юм, тэрийгээ ярь.

 Хоёрдугаарт энэ шинэ нөхцөл байдал үүсэх магадлалтай бол энд бэлэн төлөвлөгөө байна уу? А, Б, В гээд л 2, 3-н вариантаар бэлдчихсэн байх ёстой. Ийм төлөвлөгөө байна уу? Энэ мэдээж хэрэг омикрон бол одоо орж ирэх нь тодорхой. Энэ бол цаг хугацааны л асуудал байх. Бараг ороод ирсэн ч байж. Одоо зуу гаран оронд тархчихсан байгаа юм чинь энэ хаалга үүд тогшоод сууж байгаа байх.

 Энэ дээр одоо судалгаа байна уу? Та нарыг хараад байхад л ерөөсөө л энэ нэг ийм хууль оруулж ирээд л батлуулчхаад л, тэгээд л зоргод нь иймэрхүү маягтай л амархан л яваад байна шүү дээ. Аа нөгөө хийх ёстой гол, гол ажлууд байна. Боомтуудын. Ийм хүндэрсэн нөхцөлд одоо ард иргэдээ хүнсний хангамжийг нь таслахгүй байх, нэгэнт ажлын байраа алдсан иргэдийн амьдрах, амь зуух боломжийг нь хангах. Ийм юмаа шийдэх хэрэгтэй.

Хэрэв одоо энэ хуулиа сунгах гэж байгаа юм бол өрх болгонд сая, сая төгрөг өгөх хэрэгтэй. Хамгийн наад тал нь. Тэр гэрэл цахилгаан, дулааны төлбөрийг ахиад үргэлжлүүлэх хэрэгтэй. Тэгэхгүй юм бол энэ хуулиа сунгаад хэрэггүй байх аа.

Тэгээд л яаж ийгээд л энэ даваад гарахыг бодъё. Тэгэхгүй бол явахгүй шүү, энэ юмнууд чинь та нарт одоо ямар ч судалгаа шинжилгээ алга, тооцоо алга. Энэ байдлыг чинь хараад байхад. Энэ юман дээрээ анхаар аа. Хэрэв тийм байгаа бол энийгээ нэг яриадхаач ийм ийм үүднээс одоо энэ хуулийг гарцаагүй сунгах шаардлагатай байна аа. Энэ хуулийг сунгаснаар ийм, ийм үр дүн гарна аа. Ийм хуультай байснаараа ийм, ийм үр дүн гарлаа.

За яах вэ, би мэдэж байна. Ойлгож байна. Анхнаасаа би хэлж байсан. Та нар чанартай зохих вакцин авчирч тариарай л гэсэн. Тэгэхээр та нараас явуулсан сурталчилгаа юу байсан юм гэхээр олдож байгаа вакцин болон сайн л гэсэн. Өнөөдөр тэр омикрон-д чинь одоо Спутник, Синофармын вакцин бол үйлчлэхгүй гэж байна шүү дээ.

**Б.Жавхлан:** Харин хамгийн сайн үйлчилж байгаа шүү дээ.

**Д.Ганбат:** Тэгвэл тэр судалгаа, шинжилгээгээ хэлээрэй, яриарай. Одоо гурав дахь тунгаа хийгээд л ер нь гайгүй болж байгаа юм биш үү. Битгий тэгж аа хүмүүсийн толгойг угаагаарай. Яг шинжлэх ухааны…/минут дуусав./

**Б.Баттөмөр:** Амарсайхан сайд хариулна,.

**Б.Жавхлан:** Ганбат гишүүний асуултад хариулъя. Ямар үр дүн гарсан бэ гэж цар тахлын хууль. Үр дүн гарсан. Энэ хууль хэрэгжиж боломж бүрдсэнээр. Бид өнөөдрийн байдлаар хамгийн багадаа 40 мянган иргэн нас барчихсан байх ёстой ийм эрсдэлээс вакциныг түргэн шуурхай худалдаж авах хэрэгтэй. Вакцинжуулах, шаардлагатай эм тариа, ор дээр тоног төхөөрөмж, эмнэлгийн ажилтан албан хаагчдын цалин хөлсний одоо урамшуулал, цалин хөлстэй холбоотой асуудлуудыг зохицуулахад нэгдүгээрт энэ хууль үр дүнгээ өгсөн.

Хоёрдугаарт бол яагаад цаашаа сунгах ёстой юм бэ гэхээр энэ “омикрон” гэдэг хувилбар энэ. Өнгөрсөн хугацаанд коронавирус гарснаас хойших 3,4-н хувилбар бол өөрөө ямар нөхцөлд байсныг та бид бүгдээрээ л мэдэж байгаа. Бид битгий хэл дэлхий нийтээрээ тодорхойлоход тодорхойгүй нөхцөл байдалд төлөвлөхөд тодорхойгүй ийм одоо цаг үед л бүтэн хоёр жил гаруйг өнгөрөөж ирж байгаа. Улс төржилтөөр одоо биднийг үгүйсгэж болно. Улс төрийн улс төрч гэдэг утгаар нь, тэгэхдээ энэ эрүүл мэндийн салбар онцгой цагдаа энэ одоо халдварт өвчинтэй цаг наргүй амь нас, эрүүл мэндээ золиосолж, ард иргэдийнхээ төлөө зүтгэсэн иргэдийн энэ салбарынхны ажил, хүч хөдөлмөр, хичээл зүтгэлийг бас тэгж хамаагүй үгүйсгэж болохгүй ээ гэж бодож байгаа. Одоо энэ коронавирусийн омог, омикрон хуулбар бол үндсэндээ дельта хувилбар ямар хурдтай тархлаа бид. 9 сарын эхээр Монгол улсад орж ирсэн 9,10-н сард бол бид нар анх 1000 ор төлөвлөчихсөн байсан шүү дээ.

Анх одоо Коронавирус дэлгэрч байхад улсын хэмжээнд тэгэхэд энэ орны тоог бид 23000 хүртлээ нэмсэн. Өдөрт 23000 иргэн эмнэлэгт хэвтэж эмчлүүлж, ажиллаж байсан. Цаана нь 50 орчим мянган эрүүл мэндийн салбарын ажилтан Монгол улсад байдаг. Тэдгээр хүмүүсийн хүн, хүч нь хүрэлцэхгүй, ор, дэр нь хүрэлцэхгүй өчнөөн юм болж байсныг та бүхэн мэдэж байгаа.

Тэгвэл одоо энэ шинэ хувилбар дельта хувилбараас 2 дахин, бараг 3 дахин илүү хурдтай тархана гэж, тархаж байна гэж. Өөрөөр хэлбэл одоо дараагийн давлагаа орж ирэхэд хэрвээ одоо түргэн шуурхай бид арга хэмжээ авахгүй бол энэ эмнэлгийн ачаалал дийлэхгүй, дээрээс нь манай улс шиг ийм одоо хүйтэн хатуу ширүүн уур амьсгалтай газар, ханиад томуу, коронавирус, шинэ хувилбар гээд хавсарсан 3, 4-н хувилбараар иргэдийн амь нас илүү их эрсдэх аюултай ийм асуудал байж байгаа юм.

Тэгээд энэ хууль дээр яах вэ, зүгээр одоо албан томилгоо гэдэг юм уу, төсөв санхүү талаас нь бид асуудал хараад байх шиг байгаа юм. Гэтэл энэ өвчинтэй тэмцэж байгаа энэ одоо салбарынхан бол мөнгө гэдэг талаас нь харахгүй байгаа шүү дээ. Яавал цаг хугацаа, цаг минут алдахгүй нэг ч гэсэн иргэний амь насыг аврах вэ гэж. Энэ талаас нь л бид асуудалд хандаж байгаа юм. Дахиад одоо төсөл хөтөлбөр боловсруулна, төсвийн тодотгол хийнэ, Их Хурлаар хэлэлцүүлнэ гэж асуудал ярьсаар байтал бидэнд болбол 1 минут ч үнэтэй байдаг.

Өнгөрсөн хугацаанд тийм амархан энэ коронавирусийг бас даван туулаад ирчихсэн юм ерөөсөө байхгүй. Маш их, хүнд нөхцөлд асар их эрсдэл дунд агуу том сорилт дунд энэ эрүүл мэндийн салбар, онцгой, цагдаагийнхан Монгол улстай иргэд хүртэл одоо тэмцэж явж өөрсдийнхөө амь насыг аврах, түргэн шуурхай үйлчилгээ авах гээд л өрхийн эмнэлэг бүхэл бүтэн системийн өөрчлөлт хийсэн шүү дээ.

Халдварт өвчин судлалын төв гээд ганцхан төв дээр барилга байшин ямар царайтай байгаа билээ өнөөдөр. Хүн, хүч нь ямар хүчин чадалтай байгаа билээ. Ганцхан тэнд төвлөрдөг байсан бүх одоо халдварт өвчин коронавирус …/минут дуусав./

**Б.Баттөмөр:** Жавхлан сайд нэмж хариулна.

**Б.Жавхлан:** Ганбат гишүүний асуултад нэмүүлж хариулъя. Ер нь КОВИД-ын нөхцөл байдал маань өөрөө стандарт биш ийм нөхцөл байдалд бид ажиллаж амьдарч байгаа. Энэ хуулийн 7.1.2 дахь заалт буюу тэр таны яриад байгаа төсөвтэй холбоотой заалт маань өөрөө зорилго нь маш тодорхой заачихсан байгаа “Цар тахлын үед иргэний эрүүл мэнд, орлогыг хамгаалах, ажлын байрыг хадгалах, эдийн засгийг идэвхжүүлэх, эрүүл мэндийн тусламж үйлчилгээ үзүүлэх, хорио цээрийн болон хязгаарлалтын дэглэмд шаардлагатай санхүүжилтийг шийдвэрлэх зорилгоор төсвийн ерөнхийлөн захирагч нарын хооронд урсгал болон хөрөнгийн зардлын зохицуулалт хийж болно” гэсэн заалт байгаа. За 2 жилийн хугацаанд энэ хуулийг яг энэ заалтыг нэг л удаа ашигласан. Тэр 2020 онд тэгж ашиглахдаа таны саяын хэлсэн тэр хүүхдийн мөнгийг бид нар тавьж олгохдоо энэ заалтыг хэрэглэсэн байгаа юм. Тэрнээс хойш энэ заалтыг ерөөсөө огт хэрэглээгүй, маш сахилга баттай явуулж байгаа гэдгийг танд дахиж хэлье.

Хэрвээ ингээд сунгагдсан тохиолдолд бид ирэх хагас жил аль болох энэ заалт руу явж орохгүй байхыг л хичээж ажиллана. Аль болох. Ер нь ингээд сая таны хэлж байгаа энэ орлогыг хамгаалах, ялангуяа хүүхдийн мөнгө, иймэрхүү халамжийн зохицуулалтуудыг бол бүгдийг нь 22 оныхоо төсөвтөө суулгачихсан байгаа юм. Суулгасан байгаа. За үнэхээр гарцаагүй шаардлагатай тохиолдолд яг энэ КОВИД-ын нөхцөл байдал хүндэрвэл түүхийг эсрэг ингэж шаардлагатай маневр хийх боломж бол авч үлдэж байгаа гэсэн үг бол тийм. Баярлалаа.

**Б.Баттөмөр:** Ганбат гишүүн тодруулъя.

 **Д.Ганбат:** Би бас нэг тодорхой юм асуугаад тодорхой юм яриад байгаа юм л даа. Маргалдах, хэлэлцэхдээ гол нь биш. Яг та нарт одоо бэлэн төлөвлөгөө байна уу? Өмнө нь одоо авсан алдаа оноо, сургамж байна уу? Бусад улс орнуудад одоо энэ давлагаалж байна 6, 6-н сараар сунгаад явах биш энийгээ 1, 1 сараар сунгаад яв. Дараачийн давлагаа нь яаж орж ирэх юм. Тэр үед чинь одоо танай эмнэлгийн систем, манай чи манай эмнэлгийн систем ямаршуухан байж байгаа, одоо ямар байгаа юм?Тэрийгээ та нар одоо энэ алдаан дээрээ суурилаад шинэчилж чадах уу? Нөгөө техник, тоног төхөөрөмж, эм бэлдмэлд нь бэлэн байна уу?

Тухайлбал одоо миний жишээ авдаг Израйл улс чинь одоо дөрөв дэх тунгаа хийгээд эхэлчихсэн байна гэх мэтчилэн. Та нар яг ийм, ийм ажил хийнэ. Энэ хугацаанд ингэж л ярих ёстой шүү дээ. Энэ хуулийг сунгаад л болчихно тэгээд сайн сайхан болчихгүй шүү дээ. Энэ хуулийг сунгаснаараа ийм яаж ажлыг ингэе ээ гэж ярих ёстойгоос биш ямар ч байсан сунгаад авчихъя, тэгж байгаад нэг болох байлгүй гэсэн маягаар хандахгүй ээ.

**Б.Баттөмөр:** Б.Бат-Эрдэнэ гишүүн.

**Б.Бат-Эрдэнэ:** Баярлалаа. Би нэг товч зүйл хэлээд, 3-н зүйл асууя.

Нэгдүгээрт бол энэ цар тахалтай холбоотой юм чинь бол амаргүй ийм нөхцөл байдал байгаа. Энэ анх удаа гарсан цагаас л одоо Улсын Их Хурал дээр энэ хилээ хаах, энэ аюулт хэжиг тахлыг хорих ийм одоо зарчмын байр сууриа хэлж байсан, энэ “омикрон” хуулбар гарсантай холбоотойгоор ч гэсэн бас байнгын хороо дээр тодорхой байр сууриа хэлсэн. Манайх чинь одоо их хялбаршуулсан ийм байдлаар ухуулга, сурталчилгаа явуулах юм байна шүү дээ. Одоо энэ “омикрон”-той холбоотой юм бол дэлхийн маш олон улс орнууд, тэд энэ давлагаа ер нь тун амаргүй нөхцөл байдал үүсэх нь ээ гээд улс орнууд хилээ хаахаас өгсүүлээд өчнөөн арга хэмжээнүүдийг дэс дараалалтай авч явуулаад байхад манайд бол юу гэж ярьж байгаа вэ гэхээр өө энэ бол ерөөсөө хортой үр дагавар, энэ хүндрэл бол гарахгүй юм байна. Энэ ер нь тун одоо хөнгөн, нингэн өнгөрөх юм байна гэсэн шиг ийм одоо урьдчилаад мэдээ явуулаад ингээд тайвшруулаад байгаа байхгүй юу. Тэгэхээр энэ дээр бол ер нь сайтар бэлтгэлтэй анхаарахгүй бол болохгүй байна аа гэж.

Манайхны одоо бүх талынх нь бололцоо ямар билээ. Эдийн засгийн талаасаа эрүүл мэндийн байгууллага, за бусад байгууллагуудын хүн, хүчний нөөц, чадавх гээд олон асуудлууд яригдана шүү дээ. Тэгээд дээрээс нь бид чинь бүх түвшиндээ хариуцлага гэдэг юм үнэндээ сул байгаа ийм нөхцөлд чинь амаргүй байна шүү дээ. Тэр альфа, дельта энэ тахал одоо орж ирэхэд бол хувь хүний хариуцлагатай л холбоотой. Сэлэнгэд ажилласан ажлын хэсгийг ахалж байсан хүмүүсийн мэдээллээр бол энэ хүний хүчин зүйлээс биш одоо бичиг цаас солилцохоос өгсүүлээд тэр тээвэр, туургийн жолооч нар хүний юмыг дамжуулж одоо энэ тэнд орхиж байгаагаас болоод ингээд одоо халдварыг алдсан. Үүний дараа өчнөөн олон хариуцлагатай холбоотой юмнууд гарсан шүү дээ. Тэгээд би асуух гээд байгаа юм бол хүчтэй яригдсан, эмч нар шинжилгээ авч байгаа эмнэлгийн байгууллагынхан эмчилгээг юу шинжилгээг мөнгөөр сөрөг гэж гаргаж өгөөд ингээд тараагаад байна гэдэг. Ийм асуудал зөндөө яригдаад хариуцлага тооцно гэсэн. Одоо тэгээд тэр хаана байна? манайхан нөгөө юу гэдэг шиг л юм байх шүү дээ. Салан баавгайн үлгэр шиг. Нөгөө үнэг шиг нэг гүйгээд авах юм бол таг мартчихдаг шиг. Тэгээд л нөгөө юмнууд нь байхгүй. Энийг одоо мухарлаад. Энэ нь яг ийм юм байна. Үнэн бол үнэн байна. Эсвэл одоо буруу бол худлаа байна гэдгээ ингээд тодорхой гаргаад явах ийм бололцоо байдаггүй юм уу ?

Дараагийнх нь юм энэ цар тахлын хуулийг дагасан тэр томилгоотой холбоотой өчнөөн л асуудлаа ярьж байгаа юм. Тэгээд энэний цаад талд нь одоо дүн шинжилгээ хийсэн юм байна уу? Нөгөө төрийн албыг төрлийн алба болгодог, энэ буруу гажуудлаасаа явуулаад байна уу? Энэ томилгоо үнэхээр, маш тодорхой шалгуураар хүмүүсийг томилгоожуулж байна уу? Энэ дээр нэг хариулт өгөөч?

Санхүүжилттэй холбоотой юмыг би мөн анхнаас нь л хэлж байсан. Энэ санхүүжилт, мөнгө хөрөнгөтэй холбоотой хандив ийм юманд бол маш ил тод бөгөөд, хяналт, гүйцэтгэл нь тодорхой байх ёстой шүү гэж. Одоо энэ чинь амны маскаас өгсүүлээд, энэ тариа хэрэгслийн үнэ өртөг нэмсэн, дундаас нь ашиг завшаан хайсан өчнөөн олон асуудал байна шүү дээ. Энэ дээр тодорхой нэг хариулт өгөөч.

**Б.Баттөмөр:** Амарсайхан сайд хариулъя.

**С.Амарсайхан:** Бат-Эрдэнэ гишүүний асуултад хариулъя. Бас ярихгүй бол болохгүй ийм асуудлууд хөндөж байгаа нь зөв өө.

Энэ хариуцлагын тухай асуудал. Би анхнаасаа нөгөө шинжилгээний сорьц сольсон, шинжилгээ аваагүй, мөнгөөр худалдсан, хуурамч хариу гаргасан, эмнэлгийн тусламж үйлчилгээний бараа бүтээгдэхүүн хандиваар өгсөн бараа бүтээгдэхүүнүүдийг сольсон, хольсон, тусламжийн барааг худалдаж авсан мэтээр орлогод бүртгэж, хувийн дансаар авсан нөхдүүд гээд бүгд одоо тухайн үед би ажлаа аваад 3, 4 дүгээр сард бөөн асуудал болж байсныг та бүхэн мэдэж байгаа. Тэр үед нь энэ асуудлыг гаргаж тавьж байсан. Түүнээс хойш одоо цагдаагийн байгууллага, Авлигатай тэмцэх газарт шилжүүлж, эхнээсээ одоо цөөнгүй нөхдүүд хэрэг түвэг нь үүсэж, шүүх прокурор дээр одоо хэрэг нь шилжээд ингээд явж байгаа. Энэ цаашаа өшөө одоо олон нийтэд ил тод мэдээлэгдэх байх гэж бодож байгаа юм нэгдүгээрт.

 Хоёрдугаарт бол энэ хариуцлага, ур чадвар гэдэг асуудал, хүнд суртал гэдэг зүйл одоо ч өнөөдөр ч байгаа бүх шатанд. Хамгийн их хүндрэл учруулж байгаа зүйлүүдийн нэг энэ. Дээрээс нь хүн хүч, мэргэжлийн боловсон хүчний дутагдалтай асуудал бий. Манай улсын эрүүл мэндийн салбар ямар түвшинд байгаа билээ, ямар хүндрэл нөхцөлтэй тулж байгаа билээ гээд. Цаашдаа ер нь бид энэ эрүүл мэндийн салбараа бол одоо бүх шатанд дорвитой өөрчилж, шинэчилж үндэсний хэмжээний чадавхтай болгохгүй бол болохгүй асуудал их бий.

Энийг эрүүл мэндийн яамны стратеги төлөвлөгөө, бодлого, төлөвлөлтийн асуудал дээр эрүүл мэндийн салбарын шинэчлэл, реформын асуудлаар Засгийн газар бас зорилт тавиад ажиллаж байгаа. Стандарт үйлчилгээнээс эхлээд шинэчлэх нэгдүгээрт ийм асуудал бий,

Хоёрдугаарт бол энэ санхүүжилттэй холбоотой асуудал бий. Санхүүжилтийг Сангийн яам хянаж, эрүүл мэндийн салбар, Эрүүл мэндийн яам, холбогдох байгууллагууд нь эрүүл мэндийн даатгалын газар, эм эмийн хэрэгсэл, хяналт зохицуулалтын газар гээд нэр бүхий тодорхой хэдэн байгууллагууд зарцуулдаг. Энэ санхүүжилтийн бүх одоо мэдээ мэдээллийг ил тод, нээлттэй, олон нийтэд бид бас мэдээлэх ийм ажлууд хийгдэж эхэлж байгаа.

Өнгөрсөн 6 дугаар сараас эхлээд КОВИД Монгол гэсэн энэ Нэгдсэн Үндэстний Байгууллагатай хамтарч ажил бий болгосон хамтарсан ажлын хэсгээс ийм цахим хуудас нээж тэн дээр одоо хандив тусламж, гадаад дотоодын зээл, төсөв санхүүгийн хөрөнгө оруулалт дээр оруулж байгаа бүх санхүүгийн тоо баримтуудыг Сангийн яам, холбогдох байгууллагууд оруулдаг болсон. За тэр сайт дээр бол одоо мэдээллүүдийг бүгдийг нь тэндээс авах бүрэн боломжтой гэж.

Хамгийн сүүлд одоо манайд үнэхээр одоо хүндрэлтэй, яагаад гэвэл энэ омикрон өөрөө цаашдаа одоо дахиад ямар ч хуулбар гарч ирж болзошгүй. Манайд хамгийн эрсдэлтэй зүйл бол сая хэлсэн эрүүл мэндийн салбарын чадавх бол ажилтан албан хаагчдын хүчин, тоо, хүч, нөөц бололцоо бас хангалтгүй. Хамгийн аюул нь манайд одоо энэ хүн амын суурь өвчлөл, архаг хууч өвчин, хорт хавдар, тэгээд элдэв янзын юм эрүүл мэндийн сул, эмзэг байдал энэ коронавирустэй тэмцэх асуудал нэг сул тал болж байгаа юм. Тийм учраас энэ дээр урьдчилан сэргийлэх ажлыг бүх шатанд эрүүл мэндийн байгууллага хийх ажил дээр онцгой анхаарч ажиллаж байгаа. Энэ чиглэл талаар бүр хатуу үүрэг даалгавруудыг өгч бас ажиллаж байгаа.

Дээрээс нь энэ халдвар авсан болон халдварын дараах үеийн сөрөг нөлөөллийг бууруулах, нөхөн сэргээх эмчилгээ дээр эрүүл мэндийн яам бас өндөр зохион байгуулалттай онцгой анхаарч цаг алдалгүй арга хэмжээ авахтай холбоотой бэлтгэл ажлуудыг сайтар хийж, үйл ажиллагаагаа улам жигдрүүлэх шаардлага бий. Энэ дээр бас орхигдож байгаа хаягдаж байгаа зүйлүүд бий. Энэ цаг уурын нөхцөл байдал бусад орнуудтай дулаан орнуудтай …/минут дуусав. /

**С.Амарсайхан:** Бат-Эрдэнэ гишүүн нэмэлт минут өгье.

 **Б.Бат-Эрдэнэ:** Баярлалаа. Би 2 зүйл илэрхийлье гээд түрүүн багтаагүй байна.

Нэгдүгээрт бол энэ цар тахлын хүнд нөхцөлд тог цахилгаан, дулааны үнийг төрөөс хариуцаж байгаа бол энэ одоо яг хүн рүүгээ чиглэсэн, иргэд, аж ахуйн нэгж рүүгээ чиглэсэн, ер нь зөв зүйтэй ийм үр дүнгээ өгч байгаа арга хэмжээ гэж үзээд байгаа юм. Энийгээ одоо үргэлжлүүлэхтэй холбоотой түрүүн Сангийн сайд, Засгийн газрын түвшинд шийднэ ээ гэж энэ дээ одоо тодорхой нэг шийдвэр гаргах юм бол энэ ер нь үр дүнгээ өгч байна шүү гэж би хэлэх гээд байгаа юм.

Хоёрдугаарх нь бол энэ бараа бүтээгдэхүүний үнийн өсөлт, нөгөө тээврүүд, туурга зардал өртөг нэмэгдэж байгаа. Дэлхий нийтээрээ энэ КОВИД-оос болоод үнийн өсөлт бол хаа сайгүй л байна. Гэхдээ манайд бол маш хүнд цохилт бий болж байгаа учраас энэ дээр нэг тодорхой арга хэмжээ аваач.

Одоо чаддагаараа нөгөө малчдын нэг бий болгож байгаа махыг л хямдруулна гэж ярих юм. Бусад юмыг нь ерөөсөө одоо үнийг нь барьж байгаа юм алга байна шүү дээ.

**Б.Баттөмөр:** Амарсайхан сайд хариулна.

**С.Амарсайхан:**  Энэ айл өрхийн тог цахилгаантай холбоотой асуудлаар орон сууцын айл өрхийн 250 киловатт хүртэл за гэр хорооллын айл өрхийн 350 киловатт хүртэлхийг бол цааш нь хөнгөлөөд явна аа гэдэг ийм асуудал Засгийн газар дээр яригдаж, шийдвэрлэгдэхээр явж байгаа, айл өрхүүдийн тог цахилгааны хөнгөлөлтүүд нэгдүгээрт.

 Хоёрдугаарт бол энэ бараа бүтээгдэхүүний инфляц, үнийн өсөлттэй холбоотой асуудлаар Засгийн газар дээр ажлын хэсэг гарчихсан. Хүнс хөдөө аж ахуйн үйлдвэрийн сайдаар ахлуулсан ажлын хэсэг гарч одоо энэ мах махан бүтээгдэхүүнээс эхлээд гадаад дотоодоос импортоор орж ирдэг бараа бүтээгдэхүүн, бүх төрлийн өргөн хэрэглээний бараа бүтээгдэхүүний үнийн тогтвортой байдлыг хангахтай холбоотой асуудлаар Засгийн газрын өнгөрсөн хуралдаанаар хэлэлцээд өргөн бүрэлдэхүүнтэй ажлын хэсэг байгуулагдаж байгаа. Сангийн сайдаар ахлуулсан. Монголбанк, холбогдох бүхий л яам, тамгын газрууд орсон. Одоо зөвхөн нэг хилийн гарцаас хамаарахгүйгээр хилийн боомтуудынхаа тоог нэм…/минут дуусав./

**Б.Баттөмөр:** Наранбаатар гишүүн.

**Н.Наранбаатар:** Цар тахлын нөхцөл байдал дарагдаад хэвийн хэмжээндээ очихооргүй ийм нөхцөл байдалтай харин ч шинэ хувилбарууд гарч ирээд ингэж байгаа юм.Ингээд шинэ жилийн үдэшлэг гээд л байгуулалага болгон зохион байгуулж байна, олон хүний төвлөрөл бий болж байна, түүний дараа удахгүй цагаан сар гээд бас л одоо хөдөө гадаагүй л хүмүүс зорчино, бас бөөгнөрөл бий болно гээд ер нь бол бас ойрын үедээ энэ тархалт багасах ийм шинж харагдахгүй байгаад байгаа юм.

Тийм учраас вирус нь дуусаагүй байхад түүний эсрэг хууль нь дуусчихна гэж байж болохгүй байх. Цааш нь 6 сараар сунгаад явахыг бол миний хувьд дэмжиж байгаа. Харин бас хэд, хэдэн зүйлүүдийг бас анхаарах хэрэгтэй байх аа.

Иргэд олон түмний зүгээс бас хэлж байгаа зүйлүүд дээр анхаарах ёстой байх аа. Ялангуяа тэр төсвийн зарцуулалт байна. Тэр худалдан авалт байна. Энэ дээрээ бас хяналтаа сайн тавиад цаашаа явахгүй бол болохгүй. Хямд үнэтэй зүйлийг өндөр үнээр одоо шууд гэрээ байгуулж авдаг завхралууд байсаар байна.

Энэ дээр одоо хууль хяналт, бусад байгууллагууд нэлээн онцгой анхаарах хэрэгтэй байна. Огт шаардлага хангахгүй хүнийг томилдог асуудлуудад байгаад байна. Энэ дээрээ бас одоо цаашдаа анхаараад явчих хэрэгтэй юм байна гэдэг асуудлууд байгаа юм.

За 7.2 одоо аваад ингээд явж байгаа нь бас миний хувьд зөв байх гэж бодож байгаа. Төсвийн ерөнхийлөн захирагч нарын хувьд бас их зовлон гарч ирдэг л дээ. Энэ онцгой нөхцөл байдлын үед төсвөө шуурхай зарцуулах, үүссэн нөхцөл байдлыг яаралтай арга хэмжээ авах зайлшгүй шаардлагууд гардаг. Тухайлах юм бол зарим төрлийн зардлууд нь дуусчихдаг. Одоо түлш, шатахуун хөдөө орон нутагт бол ялангуяа энэ төрийн албан хаагчдын унаа машин, бензин шатахуун нь дуусдаг. Өнөө пост янз бүрийн юунууд гаргаад ажиллуулдаг, урт цагаар ажиллуулдаг, эрүүл мэнд, цагдаа онцгой-гийхийг ингээд энэд чиглэсэн зардлууд нь дуусчихдаг юм.

Нөгөө талдаа ямар зардлууд бас хэмнэгдэх вэ гэхээр зэрэг ийм, хорио цээрийн хязгаарлалтын ийм үед гадаад, дотоод албан томилолт, за тэгээд эд хогшил худалдаж авах, барих, тэгээд л одоо уралдаан тэмцээн, семинар, зөвлөгөөн гээд зарим одоо зардлууд нь ингээд хэмнэгдээд үлдчихдэг, тэгээд хэмнэгдэж байгаагаасаа аваад онцгой яаралтай эм тариа, бензин шатахуун, илүү цагтаа зарцуулах гэхлээр тэр нь хүрэхээ байгаад ингээд тодотгол хийхийг хүлээхээс өөр аргагүй болчихдог юм.

Тийм учраас энэ зардал хөрөнгийн болон урсгал зардлыг хооронд нь шилжүүлээд, зарцуулах ийм эрхийн энэ төсвийн ерөнхийлөн захирагч нарт өгчих юм бол улам л үйл ажиллагаа түргэн шуурхай л явах ийм нөхцөл бололцоо л бий болно гэж одоо харж байгаа. Амьдрал дээр бол одоо цаг хугацаа алдахгүйгээр авч хэрэгжүүлэх зөндөө олон нөхцөл байдал, ийм тохиолдлууд бол гарч ирдэг. Тийм. Урьдчилан тооцоолоогүй, гэнэтийн ийм зүйлүүд гарч ирдэг учраас энэ төсвийн энэ төсвийн ерөнхийлөн захирагчид нь зарцуулах, төсөв хооронд нь гүйлгэж зарцуулах ийм эрхийг нь өгөх нь бол зүйтэй байх гэж бодож байгаа юм.

Тэгээд түрүүн асуултуудыг, ер нь асуучихсан учраас. За ипотекийн зээлийн хувьд нэг тодруулъя өөр асуулт алга, тэр одоо ямар байдлаар явах юм?

**Б.Баттөмөр:** Хэн хариулах уу? Сангийн сайд Жавхлан хариулна.

**Б.Жавхлан:** Наранбаатар гишүүнд баярлалаа. Асуултад хариулъя. Ипотекийн зээлийг сунгана. Одоо байгаа статусаар нь. Одоо юу гэж байгаа вэ гэхээр ипотекийн зээлдэгч нь үндсэн төлбөр болон хүүгээ төлөлгүйгээр сунгаж болж байгаа. Ийм сонголттой гэсэн үг. Тэрийг нь одоо 6 сараар сунгана.

Нэгэнт 2 жил ингээд ирсэн юм чинь одоо дахиад 6 сар болоход банкнуудын эрх биш нээх сөхөрчихгүй болов уу гэж бодож байна. Ер нь бол иргэдэд сонголт байгаа гэдэг нь одоо төлөөд явсан ч болно. Тийм төлөхгүй ингээд 6-н сараар хойшлуулж болно оо л гэсэн үг.

**Б.Баттөмөр:** Гишүүд асуулт асууж хариулт авлаа. Одоо хуулийн төслийн үзэл баримтлалтай холбогдуулан үг хэлэх гишүүд байвал нэрээ өгнө үү. Энхболд гишүүнээр тасалъя. Энх-Амгалан гишүүнд микрофон.

**Б.Энх-Амгалан:** Энэ цар тахлын хууль гарч, тэгээд Монгол улс шуурхай арга хэмжээ авсны үр дүнд болбол бид нар хилээ хаасны үр дүнд, вакцинтай залгаж торгоосон юм байгаа юм. Тэгээд вакцинтай залгаж байж Монголын ард түмэн өөр дээр ирэх хор хохирол, цохилтын хүчийг сааруулж. Ингэж цаг хугацаа хожсон ийм нөхцөл байдал байгаа юм.

Хоёр дахь нь бол одоо энэ КОВИД -2 буюу коронавирусийн энэ халдвар үүсгэгч чинь дүрээ хувиргаад, дүрсээ хувиргаад байна. Тэгээд энэ нөхцөл байдал одоо альфа, бэта, гамма, дельта, омикрон ингээд олон дүрс хувирчихлаа тэгээд энэ халдвар нь тархалтын нь хурд, хүч ч улам олон боллоо. Тэгэхээр энэ бэхжүүлэх, ялангуяа одоо энэ хүн амын эрүүл мэндийг хамгаалах, энэ тал дээр бол онцгой анхаарах нь чухал болж байгаа юм. Ер нь бол коронавирусийн энэ халдвараас болж 275 сая хүн энэ дэлхий дээр халдвар авсан байна, 246 сая нь эдгэсэн байна. 5.3 сая хүн бол одоо энд өртөж нас барсан байна. Тийм учраас энэ цар тахлын хуулийг бол сунгахыг нэг талаараа дэмжиж байгаа юм.

Нөгөө талаараа нэг зүйлийг бас онцгой анхааруулах ёстой гэж бодож байна. Тэр нь юу вэ гэхээр энэ цар тахлын хууль бол ерөөсөө л хүн амын эрүүл мэндийг хамгаалахад л чиглэгдсэн шүү дээ. Дээр нь энэ нөхцөл байдлын хүрээнд хүн амынхаа орлогыг хамгаалъя, ажлын байраа хадгалж үлдье, эдийн засгаа нэлээн идэвхжүүлье, энийг бас тэсэж гаръя л гэсэн ийм зорилгоор л хийгдсэн хууль зохицуулах харилцаа нь ердөө энэ.

 Тийм учраас энэ дээр одоо нөгөө бид нарын яриад байдаг халамжаас хөдөлмөрт шилжих энэ асуудал маань ингээд энэ хуулиараа хязгаарлагдаад байх вий. Хүмүүс улам залхуураад одоо ингээд халамж авъя гээд суугаад байх вий. Худалдан авалтын ажиллагааныхаа талаар та бүхэн энэ одоо хуулийн дараа анхаараарай. Тэгэхгүй бол нөгөө хорин мянган төгрөгөөр маск шахлаа гэдэг нэр гарах вий. Нөгөө вакцинаа үнэтэй зарлаа гэдэг юм гарах вий. Хүний шинжилгээг гаргаж өгөхийн тулд үнэ төлбөр авах вий, хуйвалдах вий, завхрал гарах вий л гэж ингэж болгоомжлоод байгаа юм.

Үнийн хөөргөдөл бий болж байна. Одоо бүх юмны үнэ өсөж байгаа. Бензин, шатахуун одоо дэлхийд үнэ нь бууж байхад манайд буухгүй байх юм. Тийм учраас үнийн хөөргөдөл гарч нөгөө дайны хажуугаар дажин гэдэг шиг ингээд дээр нь юм нэмэгдээд яваад байх вий зүгээр.

Үнэхээр орлого багатай иргэдийнхээ тог цахилгаан, тэр татвар, нийгмийн даатгал энэ тэрийг нь бол одоо төрөөс даах нь зөв. Тэгээд нөгөө талаар бол аж ахуйн нэгжүүдийг ээ бүгдийг нь одоо ингээд чөлөөлөөд хаячихаар зэрэг ажил хийх хүн байхгүй болчих вий дээ. Тэгээд одоо төр чөлөөлөөд өгчих юм чинь одоо тог цахилгаанаа дураараа хэрэглээ гээд нөгөө гараашдаа халаагуур асаагаад бүх юмаа ажиллуулаад. Ингээд улсын нуруун дээр бүгдийг нь тавьчих вий дээ.

 Өнөөдөр бол бас цахилгаан эрчим хүчээр Монгол улсыг хангахад нэлээн хүндрэлтэй болж байгаа шүү дээ. Ялангуяа Оросоос авдаг цахилгааны хэмжээ бол багасаж эхэлсэн. Манайхыг хангах ёстой тэр тэр одоо хэмжээний цахилгааныг энэ жил бас өгөхөд нэлээн хэцүү гэдэг асуудлуудыг ярьж байгаа. Өөрийн дотоодынхоо хүчээр одоо энэ үйл ажиллагаагаа явуулахад нэлээн хүндрэлтэй байгаа. Ийм учраас энэ нөхцөл байдлуудаа бас тооцож ингэж явуулаарай гэж хэлэх байна . За амжилт хүсье.

**Б.Баттөмөр:** Нямаагийн Энхболд гишүүн үг хэлнэ.

**Н.Энхболд:** Засгийн газраас оруулж ирсэн хуулийн төслийг дэмжиж байгаа. Тэгэхдээ хэрэгжүүлэхдээ анхаарах 2, 3-хан зүйлийг л хэлчихье.

Нэгдүгээрт Жавхлан сайд аа, ерөнхийлөн захирагч нарын хооронд урсгал зардал, хөрөнгийн зардал хоёрын хооронд шилжүүлэх юм. Гол нөхцөлийг нь заачихсан байгаа шүү дээ, төсвийн нийт зардлыг нэмэгдүүлэхгүйгээр гээд. Тийм ээ, энэнийгээ маш сайн бариарай. Ганцхан удаа хэрэглэсэн гэж байна. Тэр зөв. Болж өгвөл хэрэглэхгүй байхыг бодох хэрэгтэй. Аль болохоор энийг. Засгийн газар дахиад бид нар яг анхаарах зүйл бол энэ түр томилгооны асуудал байгаа.

Түр томилгооны асуудал ер нь бол нэг их хүсээд байх зүйл биш л дээ. Болж өгвөл бас энэ хугацаанд тэр түр томилгоо юмнуудаа аль болохоор хийхгүй байхыг бодоорой. Ер нь КОВИД-той байтугай КОВИД -гүй үед тэр дүр томилгоо хийдэг л байсан. Зарим Засгийн газрууд ийм хуульгүйгээр хэрэг эрхлэхийн тэндээс нэг бичиг гаргачхаад өчнөөн түр томилгоо хийчихсэн түүх бас бий. Тэгэхдээ энийг бол зөвтгөж байгаа юм биш, яах вэ одоо ингээд нөхцөл байдалтай болоод нэгэнт хууль гарчихсан болохоор Засгийн газарт ийм эрх нь байна, тэгэхдээ энэ эрх байгаа гээд тэрийг дураараа бүх юман дээр хэрэглээд байж болохгүй ээ. Энэ дээр бас зориуд анхаараарай.

Тэгээд бусад нь бол хяналтын асуудал шүү дээ Улсын Их Хурлын, одоо сая бид нар хуультай болчихлоо. Улсын Их Хурлын хяналт шалгалтын тухай хууль одоо ингээд батлагдана. Тэрний дагуу бид нар зүгээр энд таамгаар шүүмжилж сууж байснаас тэр хуулиа бариад яг энэ КОВИД-той хугацаанд энэ хуулийг Засгийн газар хэр мөрдөж ирж вэ гэдгийг нь явцад нь хяналт тавиад өнгөрсөнд нь ч хяналт тавиад ингээд явах боломж байгаа. Тэгэхээр Их Хурлын зүгээс, байнгын хороодын зүгээс энэ боломжоо бас сайн ашиглаад явъя гэсэн ийм л бодолтой байна . Дэмжиж байна.

**Б.Баттөмөр:** Гишүүд үг хэлж дууслаа. За одоо санал хураалт явуулна. Коронавируст халдвар, цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл,үзэл баримтлалыг дэмжье гэсэн томьёоллоор санал хураалт явуулъя. Гишүүд саналаа өгнө үү.

 Санал хураалтад 11 гишүүн оролцож 9 гишүүн дэмжиж 81.8 хувийн саналаар дэмжигдэж байна. Их Хуралд хэн танилцуулах вэ? Их хурлын чуулганд? Наранбаатар танилцуулъя.

 Хоёр дахь асуудал нь нэг тогтоолын төсөл байгаа. Энийг та бүхэнд сонсгочих. Газрын тосны салбарт одоо эрэл хайгуул, ашиглалт, олборлолт сэргээлтийн асуудлаар газар дээр нь ажиллаж, мэдээлэл авах тулгамдсан асуудлыг судалж шийдвэрлэх, холбогдох хууль тогтоомжийн хэрэгжилтэд хяналт шалгалт хийх зорилгоор Дорнод аймгийн Тамсагбулагийн сав газарт ажиллах санал, дүгнэлт гаргах үүрэг бүхий ажлын хэсгийг байгуулахаар оруулж байгаа.

Энд одоо өнөөдрийн байдлаар би оролцоно. Бат-Амгалан гишүүн оролцоно, Ганбат оролцоно, Наранбаатар гишүүн оролцоно, Сэргэлэн гишүүн оролцоно. Ажлын хэсгийн Нарийн бичгийн даргаар Аюулгүй байдал, гадаад бодлогын байнгын хорооны ахлах зөвлөх оролцоно. Ийм бүрэлдэхүүнтэй явъя гэж байгаа юм.

Энэ дээр бас саналтай гишүүд байна уу ? Санал хураалт явуулъя энэ дээр. Нэмж болно. Энх-Амгалан гишүүнийг оруулчихъя. Санал хураалт. Энэ болохоо больчихлоо. За энэ санал хураалтыг хүчингүй болгоё. Санал хураалт.

Санал хураалтад 11 гишүүн оролцож 9 гишүүн дэмжиж 81.8 хувиар байнгын хорооны тогтоол батлагдлаа. Хэлэлцэх асуудал дууслаа. Гишүүдэд баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР